ตลาดหุ้นเอเชียเขียวสลับแดง ขานรับทำเนียบขาว-เฟดออกมาตรการสู้ “โควิด-19”
ตลาดหุ้นเอเชียเขียวสลับแดง ขานรับทำเนียบขาว-เฟดออกมาตรการสู้ “โควิด-19”
18 มี.ค. 2563

ผู้สื่อข่าวรายงานว่า ตลาดหุ้นเอเชียเปิดปรับตัวขึ้นในวันนี้ ตามทิศทางดัชนีดาวโจนส์ตลาดหุ้นนิวยอร์กที่ปิดพุ่งขึ้นกว่า 1,000 จุดเมื่อคืน โดยได้แรงหนุนจากมาตรการเยียวยาเศรษฐกิจของรัฐบาลสหรัฐ และจากการที่ธนาคารกลางสหรัฐ (เฟด) ประกาศแผนซื้อคืนพันธบัตรเพื่อเพิ่มสภาพคล่องในระบบการเงิน โดยมาตรการเหล่านี้มีเป้าหมายที่จะลดผลกระทบจากการแพร่ระบาดของไวรัสโควิด-19
โดยดัชนี NIKKEI 225 ตลาดหุ้นญี่ปุ่นเปิดวันนี้ที่ 17,154.08 จุด เพิ่มขึ้น 142.55 จุด, +0.84%
ดัชนี SSE Composite ตลาดหุ้นจีนเปิดวันนี้ที่ 2,792.32 จุด เพิ่มขึ้น 12.68 จุด, +0.46%
ดัชนี HSI ตลาดหุ้นฮ่องกงเปิดวันนี้ที่ 23,023.34 จุด ลดลง 240.39 จุด, -1.03%
ดัชนี KOSPI ตลาดหุ้นเกาหลีใต้เปิดวันนี้ที่ 1,686.12 จุด เพิ่มขึ้น 13.68 จุด, +0.82%
ดัชนี TAIEX ตลาดหุ้นไต้หวันเปิดวันนี้ที่ 9,453.98 จุด เพิ่มขึ้น 14.35 จุด, +0.15%
ดัชนี FTSE STI ตลาดหุ้นสิงคโปร์เปิดวันนี้ที่ 2,472.53 จุด เพิ่มขึ้น 18.00 จุด, +0.73%
ดัชนี FBMKLCI ตลาดหุ้นมาเลเซียเปิดวันนี้ที่ 1,254.43 จุด ลดลง 2.15 จุด, -0.17%
ด้านนายสตีเวน มนูชิน รัฐมนตรีคลังสหรัฐ ประกาศว่า รัฐบาลจะมอบเงินจากกองทุนฉุกเฉินให้แก่ชาวอเมริกันในช่วง 2 สัปดาห์ข้างหน้า ขณะที่ภาคธุรกิจสามารถเลื่อนการชำระภาษีเป็นจำนวนเงินมากถึง 10 ล้านดอลลาร์ ส่วนบุคคลธรรมดาสามารถเลื่อนการชำระภาษีเป็นจำนวนเงิน 1 ล้านดอลลาร์ โดยประธานาธิบดีโดนัลด์ ทรัมป์ได้อนุมัติให้มีการเลื่อนการชำระภาษีให้แก่กรมสรรพากรสหรัฐคิดเป็นวงเงินรวม 3 แสนล้านดอลลาร์
นอกจากนี้ ทำเนียบขาวยังมีแผนกระตุ้นเศรษฐกิจวงเงิน 8.5 แสนล้านดอลลาร์ ซึ่งรวมถึงวงเงิน 5 หมื่นล้านดอลลาร์แก่อุตสาหกรรมการบิน ขณะที่ปธน.ทรัมป์ให้คำมั่นว่า รัฐบาลจะดำเนินการครั้งใหญ่ โดยจะไม่ให้ธุรกิจสายการบินประสบภาวะล้มละลาย และจะไม่ให้ชาวอเมริกันตกงาน
ขณะที่ เฟด สาขานิวยอร์กประกาศซื้อคืนพันธบัตรวงเงิน 5 แสนล้านดอลลาร์เมื่อวานนี้ เพื่อเพิ่มสภาพคล่องในระบบการเงิน โดยการดำเนินการดังกล่าวมีขึ้น หลังจากที่เฟดเพิ่งประกาศซื้อคืนพันธบัตรวงเงิน 5 แสนล้านดอลลาร์เมื่อวันจันทร์ที่ผ่านมา และได้อัดฉีดเม็ดเงิน 1.5 ล้านล้านดอลลาร์เข้าสู่ระบบธนาคารในสัปดาห์ที่แล้ว พร้อมกับเพิ่มประเภทของหลักทรัพย์ในการซื้อพันธบัตรของเฟด เพื่อลดผลกระทบจากการแพร่ระบาดของไวรัสโควิด-19